Суның көчле агымыннан идән тактасының 120 ле кадаклары купкан

	Берничә көн рәттән яуган яңгыр язгы ташуларны көчәйтте генә. Елга ярлардан ташып, басулардагы кар сулары ургып агып, күперләр, юллар су астында калды. Татарстанның кайбер районнары зыян күрде.	 Мөслим районы Нарат Асты авылына 10 ел су төшкәне булмаган. Быел кайбер ишегаллары су эчендә калган. — Былтыр көз нефтьчеләр оешмасы юлны тирән итеп трактор белән казыган иде. Шул юл белән кар сулары төшеп, ишегалдыбызны су басты. Сарайда бозау акырганга чыдый алмыйча, ачып карасак, билдән суда мескен. Сыерны күршеләргә кертергә, тавыкларны ябарга өлгердек. Суның көчле агымыннан абзардагы идән тактасының 120 ле кадаклары купкан. Салкын су үзәккә үтә. Чарасызлыктан полиция чакырдык. Район хакимиятеннән килеп, трактор белән юлларны эттереп киттеләр, анысы өчен рәхмәт. Су газабы бик авыр, — дип искә ала ул мәхшәрне Гарифьян абый Галиев. Аларның орлыкка дигән бәрәңгеләре дә өшегән. 
	Эльвира МОЗАФФАРОВА	
Ирек мәйданы

	№ --- | 27.04.2022	


